Diari Oficial de la Generalitat Valenciana


Sumari del DOGV 3294, del 27-07-1998 (1998/5938)

RESOLUCIÓ de 8 de juliol de 1998, de la Direcció General d'Ordenació i Innovació Educativa i Política Lingüística, per la qual es convoquen els cursos conduents a l'obtenció del Certificat d'Aptitud Pedagògica a les Universitats de la Comunitat Valenciana a partir del curs acadèmic 1998-1999.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3294

Data del DOGV
:   27-07-1998

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   1998/5938


Data del document
:   08-07-1998

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 8 de juliol de 1998, de la Direcció General d'Ordenació i Innovació Educativa i Política Lingüística, per la qual es convoquen els cursos conduents a l'obtenció del Certificat d'Aptitud Pedagògica a les Universitats de la Comunitat Valenciana a partir del curs acadèmic 1998-1999. [1998/5938]
  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE), va establir l'exigència d'estar en possessió d'un títol professional d'especialització didàctica per a impartir els ensenyaments d'Educació Secundària Obligatòria, Batxillerat i Formació Professional específica de grau mitjà i superior.
  
Desplegant este mandat, el Reial Decret 1692/1995, de 20 d'octubre (BOE de 9 de novembre), va regular el nou títol, així com les característiques del curs de Qualificació Pedagògica, conduent a ell, i va encomanar a les administracions educatives la regulació del pla d'estudis i la impartició efectiva del citat títol. No obstant això, la complexitat i singularitat del nou model aconsellen seguir organitzant els ensenyaments conduents al certificat d'aptitud pedagògica, que tinga validesa equivalent al nou títol professional d'especialització didàctica, segons la disposició transitòria primera del Reial Decret 1692/1995 de 20 d'octubre, fins al curs 2001-2002, tal com establix el Reial Decret 173/1998 de 16 de febrer (BOE de 17 de febrer) pel qual es modifica i completa el Reial Decret 986/1991 de 14 de juny, pel que s'aprova el calendari d'aplicació de la nova ordenació del sistema educatiu, en el número 25 que modifica la disposició addicional setena.
  
En conseqüència, i conforme a les competències que el Decret 261/1995, de 29 d'agost, que establix el Reglament Orgànic i Funcional de la Conselleria de Cultura, Educació i Ciència atorga a la Direcció General d'Ordenació i Innovació Educativa i Política Lingüística, respecte a les condicions tècnic pedagògiques que ha de reunir el personal docent, resolc:
  
Primer
  
Es convoquen els cursos conduents a l'obtenció del Certificat d'Aptitud Pedagògica (CAP) que seran impartits per les universitats de la Comunitat Valenciana, a partir del curs acadèmic 1998-1999.
  
Segon
  
Serà requisit indispensable estar en possessió del títol, o haver-ne realitzat el dipòsit, de doctor, arquitecte, llicenciat o equivalent a efectes de docència, o dels títols declarats equivalents, igualment a efectes de docència, per a les especialitats pròpies de la Formació Professional Específica que figuren en l'Annex III.
  
Estan exempts de cursar estos ensenyaments els qui tinguen el títol de mestre, diplomats en Professorat d'Educació General Bàsica, i llicenciats en Pedagogia, segons l'apartat 5 de la disposició addicional quarta de la Llei Orgànica 1/1990, de 3 d'octubre, d'Ordenació General del Sistema Educatiu.
  
Així mateix:
  
a) Segons la disposició transitòria primera del Reial Decret 1692/1995, de 20 d'octubre, el Certificat d'Aptitud Pedagògica no serà considerat com a mèrit per a l'ingrés als cossos de Professors d'Escoles Oficials d'Idiomes, Professors de Música i Arts Escèniques, Professors d'Arts Plàstiques i Disseny i Mestres de Taller d'Arts Plàstiques i Disseny, ni en altres convocatòries regulades pel Reial Decret 850/1993, de 4 de juny.
  
b) Segons la disposició transitòria segona del mateix Reial Decret, fins al curs 2000-2001 no s'exigirà el títol professional d'especialització didàctica per a impartir els ensenyaments corresponents a les diferents especialitats de Tecnologia i de Psicologia i Pedagogia de l'Educació Secundària Obligatòria i del Batxillerat de les diferents especialitats de la formació professional específica, així com per a accedir al cos de professors d'Ensenyament Secundari en les especialitats mencionades i al cos de Professors Tècnics de Formació Professional.
  
c) Igualment, segons el Reial Decret 1692/1995, de 20 d'octubre, pel qual es regula el títol professional d'Especialització Didàctica, en la seua disposició transitòria quarta, l'acreditació d'una experiència docent prèvia durant dos cursos acadèmics complets, en centres públics o privats degudament autoritzats, adquirida abans de l'any 2000, serà reconeguda com equivalent amb caràcter general al títol professional d'especialització didàctica, o si cal, a la qualificació pedagògica reconeguda com a equivalent.
  
Tercer
  
Estos ensenyaments s'impartiran cada curs acadèmic.
  
Quart
  
Els interessats que durant els seus estudis universitaris hagen cursat i superat crèdits de didàctiques específiques, podran sol·licitar-ne la revalidació pels corresponents ensenyaments de didàctica específica, en el moment d'omplir la preinscripció. En cap cas cap interessat podrà ser eximit de la realització de la fase pràctica.
  
Cinqué
  
La preinscripció i matriculació en estos ensenyaments seguirà el següent procediment i calendari:
  
1. La preinscripció es realitzarà en qualsevol de les universitats de la Comunitat Valenciana, durant els primers deu dies de setembre.
  
2. Els interessats ompliran la instància de preinscripció que figura en l'annex I, indicant l'especialitat per la qual opten, segons la taula d'especialitats del professorat d'Educació Secundaria que figura en l'annex II. Els interessats de les especialitats incloses en l'annex III podran incorporar-se als grups que s'indiquen en el mencionat annex.
  
3. La instància es presentarà a l'Institut de Ciències de l'Educació de les universitats Politècnica de València i d'Alacant, en el Registre General de les universitats Jaume I de Castelló de la Plana i Miguel Hernández d'Elx, o en el Servei de Formació Permanent de la Universitat de València, Estudi General.
  
4. Entre el 15 i el 20 de setembre es farà pública als taulers d'anuncis de les Universitats la relació provisional d'admesos, amb expressió de la Universitat en què cada interessat haurà de realitzar el curs.
  
5. Qualsevol reclamació o al·legació als extrems considerats en la relació provisional d'admesos, podrà presentar-se en els cinc dies hàbils següents, en el mateix lloc en què es va realitzar la preinscripció.
  
6. La relació definitiva d'admesos, una vegada resoltes les al·legacions o reclamacions produïdes, es farà pública als taulers d'anuncis de les universitats dins dels deu dies hàbils següents a la publicació de la relació provisional.
  
7. La matriculació es realitzarà a la universitat indicada en la relació definitiva d'admesos, a partir del dia hàbil següent a la publicació de la relació definitiva, segons les dates que indique la corresponent universitat.
  
Sisé
  
La fase pràctica es realitzarà als instituts d'Educació Secundària.
  
Seté
  
L'expedició del Certificat d'Aptitud Pedagògica es realitzarà a partir del 15 de maig. El mencionat certificat serà expedit per la corresponent universitat de la Comunitat Valenciana en la forma prevista en la disposició transitòria primera del Reial Decret 1692/1995, de 20 d'octubre, i tindrà validesa equivalent al títol professional d'especialització didàctica, per a l'ingrés al cos de Professors d'Ensenyament Secundari i en el de Professors Tècnics de Formació Professional que així ho determinen.
  
València, 8 de juliol de 1998.- El director general d'Ordenació i Innovació Educativa i Política Lingüística: Josep Vicent Felip i Monlleó.
  
Annex II
  
Especialitats del cos de professors
  
d'ensenyament secundari
  
Clau Especialitat
  
C.1 Biologia i Geologia
  
C.2 Dibuix
  
C.3 Economia
  
C.4 Educació Física
  
C.5 Filosofia
  
C.6 Física i Química
  
C.7 Geografia i Història
  
C.8 castellà: Llengua i Literatura
  
C.9 Llengües Clàssiques
  
C.10 Llengües Estrangeres
  
C.11 Matemàtiques
  
C.12 Música
  
C.13 Tecnologia.
  
C.14 Valencià: Llengua i Literatura
  
Annex III
  
Especialitats del Cos de Professors tècnics
  
de Formació Professional
  
Clau Denominació del grup
  
C.15 Formació i Orientació Laboral
  
C.16 Construccions Civils i Edificació
  
C.17 Estadística i Informàtica
  
C.18 Processos Productius i de Sistemes
  
C.19 Processos Sanitaris
  
C.20 Grup general